Creatii literare - ADRIAN FRĂȚILĂ

ADRIAN FRĂȚILĂ

Adrian Frăţilă s-a născut la 18 iunie 1949 în Cluj şi a absolvit Facultatea de Drept a Universităţii Bucureşti. Este expert criminalist şi membru fondator al Societăţii Române de Grafologie.

A publicat articole, proză scurtă, poezii în diverse publicaţii. În domeniul de specialitate a semnat o serie de volume dintre care amintim: „Scrisul, oglinda personalităţii”; „Expertiza criminalistică a semnăturii”; „Cum să ne ferim de hoţi, escroci şi falsificatori”.

În 1996 şi 1997 a primit premiul V. V. Stanciu pentru criminalistică, criminologie şi medicină legală.

Din volumele de versuri amintim: „Pescuitorii de broaşte”; „Casna Mahnó şi cele 300 de aripi”; „Ochii Cybelei” şi „Mic manual de supravieţuire pentru bătrânii uitaţi de Dumnezeu” (proză). „Un cantautor epic şi liric totodată, îngândurat şi foşnind de sentenţe şi citate, ce-şi supune publicul unor demonstraţii adhoc (…) Poezii scrise într-un pat al lui Procust, ambiţionând să asculte de rapelul formal impus, între limbajul juridic şi subminarea autorităţii acestuia în favoarea mesajului poetic”. (Geo Vasile)

ART. 41 – FURTUL

L-am prins pe unul în casă,

Fura…

„Mo, i-am zis, ce cauţi?

Te aves bakhtalo”

Mi-a răspuns:

„Să mor dacă ştiu

Mânca-ţi-aş entelehia!”

Se pedepseşte cu „înlănţuirea de creion” de la 7 la 17 ani.

Circumstanţe atenuante

„Inteligenţa nu are altă funcţie decât a construi mecanisme, scheme, cadre goale, căci doar aşa ea poate acţiona asupra mecanismelor şi schemelor materiale”. (BERGSON)

ART. 44 – ÎNŞELĂCIUNEA

I-au dat orbului

O cruce

Să se roage

Mânerul în cruce

Al unei spate cumplite

Se pedepseşte cu „şlefuirea” de la 7 la 12 ani.

Circumstanţe atenuante

„Brahman este adevărat, lumea este falsă; sufletul individual este Brahman”. (VEDANTA)

ART. 49 – MĂRTURIA MINCINOASĂ

Era dimineaţă

Dar firea părea

Secătuită de voinţă,

O apatie, fără ypatia,

Implacabilă.

Nu era însă

Dimineaţă,

Ci un amurg

Nespus de subtil.

A urmat o noapte

Strălucitoare

Ca o zi de mai…

Se pedepseşte cu „şlefuirea” de la 1 la 3 ani.

Circumstanţe atenuante

„În noi sau nicăieri e eternitatea cu lumile ei, trecutul şi viitorul”. (NOVALIS)

ART. 56 – FALSUL ÎN DECLARAŢII

„Nouăzeci şi nouă de ani

Am căutat

Pentru cuvintele tribului

Un sentiment

Mai pur

În iarba sirynxului,

Clară, clară…

Şi l-am găsit

Oră amară”.

Se pedepseşte cu „înlănţuirea de creion” de la 5 la 12 ani.

Circumstanţe atenuante

„E real ceea ce se află într-un loc şi anume acolo unde lucrează”.

(FILOSOF SCOLASTIC)

ATR. 34 – ŞANTAJUL

Iese copilul, dimineaţa, în curte,

Se uită la para coaptă

Din vârful părului.

E mult prea departe.

„Mamă Lumină,

Măi, Mama Leone!,

Fă să pice para aia,

Că altfel iau o prăjină

Şi tot o dau jos…

Dar până o nimeresc eu pe ea

Tu o să iei o bătută sadea!”

Se pedepseşte cu „şlefuirea” de la 3 la 10 ani.

„Ceea ce ei numesc credinţă sau fidelitate, eu consider a fi lâncezeala obişnuinţei sau lipsă de imaginaţie”. (O. WILDE)

ART. 40 – CALOMNIA

„Spune-mi, de ce

Verde, bărbatul tău

Zace, acum,

Pe fundul unui tău?

Spune-mi… hai, spune-mi…”

Tăcute ard în tine

Celulele nervoase,

Ca o regină, albă,

Necredincioasă.

Se pedepseşte cu „sechestrarea în incunabul” de la 10 luni la 2 ani.

Circumstanţe atenuante

„Nescit vox, missa reverti”.

(Cuvântul pe care l-ai rostit nu mai poate fi luat înapoi)

ART. 27 – OMORUL

Un şarpe bătrân

Încolăceşte

O pasăre – liră

Ea se zbate

În închisoarea privirii

Văzând cum

Din ochiul şarpelui

Se prelinge o lacrimă.

Da, da, o lacrimă…

Dar cine ar putea spune

Ce se ascunde

În inima şarpelui?

Se pedepseşte cu „înlănţuirea de creion” de la 7 la 15 ani.

Circumstanţe atenuante

„Absolut nimic din materie nu se naşte sau piere, iar toate prefacerile lumii nu privesc decât forma”. (I. KANT)

Contents